|  |  |
| --- | --- |
| Helse- og omsorgsdepartementet |  |
| Postmottak@hod.no |  |
|  |  |
|  |  |
|  | Vår fil: B23-AA Unge ut av sykehjem |
|  | Vårt Arkiv: B23-AA/høringsuttalelser 23 |
|  | Saksbehandler: A. Aarnes |

 Oslo 20. mars 2023

**Endringer i helsepersonelloven og pasient- og brukerrettighetsloven (Om langtidsopphold for personer under 50 år i sykehjem mv.)**

FFO viser til overnevnte høringsnotat og vil her gi noen merknader til forslagene.

Det har vært en langvarig prosess med å unngå at pasienter og brukere under 50 blir bosatt i sykehjem. FFO har hatt årlige møter de siste 20 årene med departementet, KS og Helsedirektoratet der status på bosatte under 50 år har blitt tatt opp. Lite har skjedd i løpet av alle disse årene, og årets tall for bosatt under 50 år viser at omfanget har økt ytterligere. Det er nedslående at unge personer bosettes i sykehjem sammen med gamle og syke mennesker. Unge mennesker skal ikke bo sammen gamle og til dels svært syke pasienter som er i en helt annen livssituasjon. FFO mener at praksisen med å bosette unge mennesker i sykehjem må opphøre.

Departementet har skrevet et lovforslag på bakgrunn av et anmodningsvedtak som et samlet Storting har stilt seg bak. Vi mener at dette viser at situasjonen er uholdbar og at lovforslaget nå må føre til endringer som gjør at ingen unge bosettes i sykehjem eller botilbud som er tilrettelagt for eldre. Plassering av unge på sykehjem eller lignende botilbud svekker menneskerettighetene til disse pasientene og brukerne.

FFO er glad for at regjeringen har lagt fram et lovforslag som skal hindre at unge personer plasseres på sykehjem eller tilsvarende botilbud. Vi mener imidlertid at høringsforslaget bærer preg av å være skrevet på tjenestenes premisser, ved at det fokuseres i betydelig grad på kommunenes interesser. Vi mener det må individets behov og rettigheter til å leve et selvstendig liv må være retningsgivende for politikken på dette området.

**Valg av boform**
Det er naturlig at unge mennesker selv kan velge hvordan de vil bo. Dette er grunnleggende rettighet som skal gjelde for alle, også mennesker med funksjonsnedsettelser som trenger pleie og omsorgstjenester. Det kan ikke være slik at disse tvinges til å ta til takke med det tilbudet de får fra kommunen. Med denne lovendringen vil det være vanskeligere for kommunene å kun tilby sykehjem eller tilsvarende bolig for eldre. Dersom pasient/bruker under 50 år ønsker et annet tilbud må kommunen i praksis finne et egnet sted dersom pasient/ bruker ikke samtykker til bosetting i sykehjem. FFOs prinsipielle standpunkt er at ingen, uavhengig av alder, skal bosettes på sykehjem mot deres egen vilje. Her vil vi vise til CRPD artikkel 19, der det står:

 «*mennesker med nedsatt funksjonsevne har «anledning til å velge bosted, hvor og med hvem de skal bo, på lik linje med andre, og ikke må bo i en bestemt boform.»*

Videre står det at de skal ha:

*«tilgang til ulike støttetjenester i eget hjem, og den personlige bistand som er nødvendig for å kunne bo å være inkludert i samfunnet og for å hindre isolasjon eller segregering»*

**Samtykke**Det framgår av lovforslaget at ingen under 50 år skal plasseres i sykehjem mot deres egen vilje, og det har vært vedtatt politikk i mange år. Allikevel fortsetter mange kommuner å bosette unge under 50 år på sykehjem eller i andre boformer for eldre for kortere eller lenger tid. Så spørsmålet er hvilket alternativ er det pasienter og brukere får presentert dersom de ikke samtykker til bosetting i sykehjem? Dersom noen velger sykehjem eller tilsvarende boform for eldre må det være gjennom et eksplisitt, skriftlig og frivillig samtykke. I tillegg må kommunene få plikt til skriftlig å opplyse den enkelte om sine rettigheter og reelle alternativer til sykehjem og omsorgsbolig for å sikre reelt samtykke. Kommunene må ikke sette brukerne i en situasjon der tjenesteytingen blir avhengig av boform. Vi kjenner til eksempler der brukere med omfattende behov for helse- og omsorgstjenester får beskjed om at kommunen bare kan yte disse tjenestene dersom brukeren bor på sykehjem. FFO mener at dette setter bruker i en umulig situasjon, og fratar brukeren reelle valgmuligheter.

**FFO mener**

* *Lovteksten må presisere at det uttrykkelige samtykke skal være eksplisitt og skriftlig*
* *Kommuner må få plikt til å skriftlig opplyse den enkelte om sine rettigheter og reelle alternativer til sykehjem og omsorgsbolig for å sikre reelt samtykke.*

**Unntaksbestemmelser**I høringsforslaget foreslås det at det kan gis unntak fra samtykkekravet i «særlige tilfeller som ikke er tidsavgrenset». FFO er sterkt uenig i at et slikt unntakstilfelle skal være mulig, fordi dette gir hjemmel til kommunene som bosetter unge i sykehjem slik at de kan fortsette sin praksis.

Vi har imidlertid forståelse for at kommunene kan trenge noe tid til å etablere et botilbud utenfor institusjon, og at dette kan ta mer tid enn de 60 dagene som skisseres som unntak. Men det må i den sammenheng gis et frivillig informert samtykke til slik plassering med tidsangivelse hvor langt unntaket er forventet å vare, samt at det opplyses om den enkeltes rettigheter og reelle alternativer til sykehjem og omsorgsbolig for sikre reelt samtykke. Det er også slik at kommunene kan starte planleggingen av et botilbud når man vet at en ung person vil trenge et botilbud etter sykehusinnleggelse eller rehabiliteringsopphold. Her mener vi at kommunene og spesialisthelsetjenesten kan samarbeide og sikre god kommunikasjon om brukerne. Dette vil kunne bidra til at et eventuelt opphold i en boform for eldre blir kortest mulig.

FFO innser at det kan ta tid å etablere et botilbud til en bruker med omfattende tjenestebehov, og vi mener at det som skisseres i høringsnotat om kjøp av plasser i nabokommuner, eller om et interkommunalt samarbeid knyttet til etablering av slike botilbud vil være mulige løsninger for å sikre tilstrekkelig med egnede boliger, slik at plassering i sykehjem blir mindre aktuelt.

**FFO mener**

* *Lovteksten må presisere at det uttrykkelige samtykke skal være eksplisitt og skriftlig*
* *Kommuner må få plikt til å skriftlig opplyse den enkelte om sine rettigheter og reelle alternativer til sykehjem og omsorgsbolig for å sikre reelt samtykke.*

**Aldersgrense for bosetting i sykehjem og andre boformer beregnet for eldre**FFO mener at det er satt en vilkårlig grense for alder der man ikke skal bosettes i aldershjem. Denne aldersgrensen er satt til 50 år. FFO mener at man ikke kan sette en grense på 50 år som grunnlag for å bosette i sykehjem. Det å ha en så lav aldersgrense for bosetting i sykehjem er etter vårt syn uetisk. Denne aldersgrense henger igjen fra mange år tilbake, og for FFO det er uforståelig at myndighetene fortsatt ønsker å operere med en slik aldersgrense. FFO mener prinsipielt at ingen bør plasseres i sykehjem mot deres vilje, og at det må innhentes eksplisitt personlig og skriftlig samtykke for at brukere kan bosettes i sykehjem.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann /s Lilly Ann Elvestad

Styreleder generalsekretær